b'\n_START_ARTICLE_\nL\xc3\xa6k\n_START_SECTION_\nHistorie\n_START_PARAGRAPH_\nL\xc3\xa6k blev f\xc3\xb8rste gang n\xc3\xa6vnt i Valdemars Jordebog i 1231 som Lecky. Landsbyen var da patrimonium, det vil sige arvegods, skyldsat til 12 mark guld. I 1326 m\xc3\xa5tte den unge og umyndige hertug Valdemar Eriksen give afkald p\xc3\xa5 en r\xc3\xa6kke indt\xc3\xa6gter, blandt andet overdrog han 26 pund sterling af fogderiet i L\xc3\xa6k, som formodes at have omfattet K\xc3\xa6r Herred, til grev Henrik af Schwerin. Byen var i middelalderen, da B\xc3\xb8king og Viding Herreder endnu bestod af enkelte \xc3\xb8er, en havneby (k\xc3\xb8bing), med forbindelser til de nordfrisiske \xc3\xb8er og halliger vestp\xc3\xa5. I 1400-tallet sandede havnen til og byen mistede dermed sin betydning som handelsby. I dag ligger Nords\xc3\xb8en cirka 20 kilomter l\xc3\xa6ngere mod vest. _NEWLINE_Byen var derudover hovedbyen i K\xc3\xa6r Herred, der udgjorde den sydlige del af T\xc3\xb8nder Len, og et vigtig markedssted for for hele herredet. Overfor byen p\xc3\xa5 L\xc3\xa6k \xc3\x85ens sydlige bred l\xc3\xa5 den forhenv\xc3\xa6rende slot L\xc3\xa6khuus (p\xc3\xa5 tysk Leckhuus). Ark\xc3\xa6ologiske fund daterer borgen tilbage til 1000-tallet. L\xc3\xa6khus tjente formentlig som s\xc3\xa6de for en kongelig foged, som havde til opgave at overv\xc3\xa5ge studehandelen p\xc3\xa5 h\xc3\xa6rvejens vestlige gren, der forl\xc3\xb8b fra Ribe og T\xc3\xb8nder via L\xc3\xa6k og Husum til Wedel n\xc3\xa6r Hamborg. Endnu i 1578 kr\xc3\xa6vede Sonke Petersen if\xc3\xb8lge amtsregistret 12 mark fra Le Huus. _NEWLINE_Byens kampestenskirke er fra 1200-tallet med kirket\xc3\xa5rn i mursten. og blev senest restaureret i 1875. Kirkens tofl\xc3\xb8jede alter blev skabt af den tysk-danske billedhugger Claus Berg._NEWLINE_Ved delingen af hertugd\xc3\xb8mmerne i 1544 h\xc3\xb8rte L\xc3\xa6k til de omr\xc3\xa5der, der tilfaldt hertug Hans den \xc3\x86ldre. Efter hans d\xc3\xb8d kom L\xc3\xa6k under de herugelige besiddelser. I 1689 blev stedet af den dav\xc3\xa6rende hertug Christian Albrecht tildelt ret til at afholde marked. H\xc3\xa5ndv\xc3\xa6rks- og handelsvirksomhederne blev mere talrige og forskellige.  _NEWLINE_L\xc3\xa6k by l\xc3\xa5 i den danske tid i L\xc3\xa6k Sogn i K\xc3\xa6r Herred, og den var i 1864 udviklet til en fl\xc3\xa6kkelignende bebyggelse og omfattede blandt andet "Kirke, Pr\xc3\xa6stegaarde, 1 Skole, 1 Apothek, Postexpedition, Fattighuus, 12 Kroer, Vindm\xc3\xb8ller, \xc3\x98lbryggeri, Br\xc3\xa6ndeviinsbr\xc3\xa6nderi, Farveri, alleslags Haandv\xc3\xa6rkere, i Byen boer Herredsfogden og Thingskriveren samt 2 L\xc3\xa6ger og 2 Advocater; Byen har en Sparekasse; Markeder holdes i 3 Dage i Begyndelsen af October og Mandagen f\xc3\xb8r Christi Himmelfartsdag med Kram, Kv\xc3\xa6g og Tr\xc3\xa6varer, og desuden er der hver Tirsdag i hele Efteraars- og Foraarstiden Heste- og Kv\xc3\xa6gmarked"._NEWLINE_Den tidligere banestr\xc3\xa6kning mellem Flensborg og Nib\xc3\xb8l via L\xc3\xa6k blev nedlagt i 1981, da det var blevet urentabelt at drive str\xc3\xa6kningen. L\xc3\xa6k Kommune tilh\xc3\xb8rer siden 2008 det nyoprettede amt Sydt\xc3\xb8nder.\n_START_SECTION_\nSev\xc3\xa6rdigheder m.m.\n_START_PARAGRAPH_\nP\xc3\xa5 byens torv og i Bjerggade kan endnu ses huse fra 1600-tallet. _NEWLINE_I byen findes ogs\xc3\xa5 dansk-sydslesvigske foreninger samt en dansk skole. L\xc3\xa6k danske kirke, hvor en nybygget fritst\xc3\xa5ende klokkestabel blev indviet i 2002, ligger i \xc3\x98stergade. Ved udkanten af byen ligger Nords\xc3\xb8akademiet (Nordsee Akademie), der drives af en tysksindet gr\xc3\xa6nseforening. Byens st\xc3\xb8rste arbejdsgiver er industritrykkeriet Clausen & Bosse med cirka 600 ansatte. L\xc3\xa6k er derudover garnisonsby med stationeret rekognosceringsfly.'